เหตุผลที่หุ้น Amazon กำลังทำ All Time High
นับตั้งแต่ต้นปีที่ผ่านมา หลายบริษัทได้รับผลกระทบอย่างหนัก จากเหตุการณ์ระบาดของ COVID-19  นักลงทุนจึงมีมุมมองเชิงลบต่อผลการดำเนินงานในอนาคต  และเทขายหุ้นออกมา จนมูลค่าตลาดของบริษัทต่างๆ ลดลงไปมหาศาล
22 เม.ย. 2563

เหตุผลที่หุ้น Amazon กำลังทำ All Time High /โดย ลงทุนแมน
นับตั้งแต่ต้นปีที่ผ่านมา หลายบริษัทได้รับผลกระทบอย่างหนัก จากเหตุการณ์ระบาดของ COVID-19
นักลงทุนจึงมีมุมมองเชิงลบต่อผลการดำเนินงานในอนาคต 
และเทขายหุ้นออกมา จนมูลค่าตลาดของบริษัทต่างๆ ลดลงไปมหาศาล
แต่มีอยู่บริษัทหนึ่ง ที่ราคาหุ้นกลับพุ่งทะยานสูงขึ้นกว่าก่อนเกิดวิกฤติ และกำลังทำจุดสูงสุดใหม่ตลอดกาล
นั่นคือ “Amazon” บริษัทของ เจฟฟ์ เบโซส บุคคลที่ร่ำรวยสุดในโลก
เพราะเหตุใดมันถึงเป็นเช่นนั้น ลงทุนแมนจะเล่าให้ฟัง
╔═══════════╗
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
╚═══════════╝
หลายคนน่าจะรู้จัก Amazon ในฐานะผู้ค้าปลีกออนไลน์รายใหญ่สุดของโลก แต่ที่จริงแล้ว พวกเขายังทำธุรกิจเกี่ยวกับเทคโนโลยีอินเทอร์เน็ตอีกหลายอย่าง
โดยโครงสร้างรายได้ของบริษัท ในทุกๆ 100 บาท นั้น
70 บาท มาจากธุรกิจค้าปลีกออนไลน์
12 บาท มาจากธุรกิจ Cloud
7 บาท มาจากธุรกิจระบบสมาชิก
6 บาท มาจากธุรกิจร้านค้า
5 บาท มาจากธุรกิจอื่นๆ
ซึ่งทั้งหมดส่งเสริมให้ผลประกอบการ Amazon เติบโตต่อเนื่อง
ปี 2017 รายได้ 5,800,000 ล้านบาท กำไร 99,000 ล้านบาท
ปี 2018 รายได้ 7,600,000 ล้านบาท กำไร 330,000 ล้านบาท
ปี 2019 รายได้ 9,100,000 ล้านบาท กำไร 380,000 ล้านบาท
ด้วยเหตุนี้ นักลงทุนจึงตั้งความหวังต่อกำไรในอนาคตไว้สูง 
โดยเมื่อต้นปี หุ้น Amazon มีมูลค่าตลาดอยู่ที่ 30,500,000 ล้านบาท คิดเป็น 80 เท่าของกำไรล่าสุด
แต่แล้ว สิ่งที่ไม่มีใครคาดคิดมาก่อนก็เกิดขึ้น
นั่นคือ การระบาดของ COVID-19..
เหตุการณ์นี้สร้างความวิตกกังวลถึงภาวะเศรษฐกิจถดถอยขั้นรุนแรง และทำให้ตลาดหลักทรัพย์ทั่วโลก ถูกเทขายออกมาอย่างหนัก รวมไปถึงหุ้น Amazon
แต่ไม่น่าเชื่อว่าล่าสุด ราคาหุ้นของ Amazon จะสามารถฟื้นตัวกลับมาสูงกว่าก่อนเกิดวิกฤติได้
โดยตอนนี้ บริษัทมีมูลค่าตลาดอยู่ที่ราว 38,400,000 ล้านบาท คิดเป็น 101 เท่าของกำไรล่าสุด
หรือเพิ่มขึ้น 26% เมื่อเทียบกับต้นปี และถือเป็นจุดสูงสุดใหม่ในประวัติศาสตร์อีกด้วย
ทำไมนักลงทุนถึงเชื่อมั่นในตัว Amazon ยิ่งกว่าเดิม?
การแพร่ระบาดของ COVID-19 ทำให้ผู้คนต้องอยู่ในบ้าน และคอยเว้นระยะห่างทางสังคม
อย่างไรก็ตาม ดูเหมือนว่า แทบทุกบริการของ Amazon จะตอบโจทย์การใช้ชีวิตลักษณะนี้
ธุรกิจแรกที่ได้ประโยชน์ไปเต็มๆ คือ ค้าปลีกออนไลน์
เมื่อคนออกไปซื้อของนอกบ้านไม่ได้ จึงต้องเปลี่ยนมาสั่งสินค้าผ่านร้านค้าออนไลน์แทน
โดย Amazon คงจะเป็นตัวเลือกลำดับต้นๆ จากจุดแข็งในเรื่องความหลากหลายของประเภทสินค้า และความรวดเร็วในการจัดส่งไปถึงที่หมาย
ที่น่าสนใจคือ ก่อนหน้านี้ บริษัทได้ซื้อกิจการเพื่อเสริมความแข็งแกร่งให้ธุรกิจ E-Commerce เช่น Whole Foods Market ซูเปอร์มาร์เก็ตขายอาหารสดและของชำ, PillPack ร้านขายยาออนไลน์ 
 
ซึ่งสถานการณ์โรคระบาด ทำให้สินค้าเหล่านั้น กลายเป็นสิ่งจำเป็นที่คนจะหาซื้อตุนไว้เป็นอย่างแรก
อีกธุรกิจที่ได้ประโยชน์ไม่แพ้กันคือ บริการ Cloud ที่ชื่อว่า Amazon Web Services (AWS)
AWS จะให้บริการพื้นที่จัดเก็บฐานข้อมูลบนระบบ Cloud สำหรับบริษัทที่ทำธุรกิจเกี่ยวกับโลกออนไลน์
ตัวอย่างลูกค้าของ AWS เช่น 
Zoom แพลตฟอร์มประชุมงานออนไลน์
Netflix แพลตฟอร์มดูวิดีโอออนไลน์ 
Fortnite เกมออนไลน์ที่ได้รับความนิยมสูง
จะเห็นได้ว่า เมื่อคนต้องเปลี่ยนมาทำกิจกรรมที่บ้านผ่านช่องทางออนไลน์ ไม่ว่าจะประชุม ดูหนัง หรือเล่นเกม ก็เท่ากับว่า AWS ถูกใช้บริการมากขึ้นเช่นกัน
ที่สำคัญคือ ธุรกิจ Cloud มีอัตรากำไรสูง คิดเป็น 63% ของกำไรจากการดำเนินงานทั้งหมด มากกว่าส่วนของธุรกิจค้าปลีกออนไลน์เสียอีก
ธุรกิจต่อมาคือ แพลตฟอร์มวิดีโอออนไลน์
เมื่อคนออกไปไหนไม่ได้ ก็มีแนวโน้มที่จะติดตามสื่อทางออนไลน์มากขึ้น
ซึ่ง Amazon ก็มีบริการแพลตฟอร์มวิดีโอออนไลน์ On-Demand แบบสมัครสมาชิก ชื่อว่า Amazon Prime ที่ปัจจุบันมีผู้ใช้งานกว่า 150 ล้านบัญชีทั่วโลก
รวมไปถึง ยังเป็นเจ้าของแพลตฟอร์มแคสต์เกมชื่อดังอย่าง Twitch ที่ผู้ชมเริ่มหันมาติดตามคอนเทนต์เกมกีฬาออนไลน์ แทนการแข่งขันจริงที่ถูกยกเลิกไป
นอกจากนี้ ระบบผู้ช่วยอัจฉริยะของ Amazon ที่ชื่อว่า Alexa ก็อาจได้ประโยชน์ไปไม่น้อย
เนื่องจากการที่คนอยู่บ้าน และสั่งงานอุปกรณ์ Smart Device ผ่าน Alexa มากขึ้น จะทำให้บริษัทสามารถเก็บข้อมูล เพื่อนำไปพัฒนาบริการให้มีประสิทธิภาพสูงขึ้นได้
เมื่อเรื่องเป็นเช่นนี้ ราคาหุ้นของ Amazon จึงตอบสนองต่อเหตุการณ์ในแง่บวก และกำลังพุ่งขึ้นสู่ระดับ All Time High ในขณะนี้
ปิดท้ายด้วยข้อมูลที่น่าสนใจ
 
วิกฤติโรคระบาด COVID-19 ส่งผลกระทบให้มูลค่าทรัพย์สินของมหาเศรษฐีทั่วโลก ลดลงกันถ้วนหน้า
แต่ปรากฏว่าปีนี้ เจฟฟ์ เบโซส กลับมีฐานะร่ำรวยเพิ่มขึ้นถึง 930,000 ล้านบาท
ซึ่งสถานการณ์ที่เข้าทาง Amazon ไปเสียทุกอย่างแบบนี้
น่าจะทำให้เขาครองตำแหน่งบุคคลที่รวยสุดในโลกต่อไปอีกยาวนาน..
----------------------
Blockdit แหล่งรวมบทความวิเคราะห์ เจาะลึกแบบ deep content ล่าสุดมีฟีเจอร์พอดแคสต์แล้ว
----------------------
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
References
-
-
-
-